Toestemming nodig vir reis na ebola-lande | Maroela Media
Toestemming nodig vir reis na ebola-lande
Dokter voor 'n ebola-sentrum in Kailahun, Sierra Leone (Augustus 2014) Foto: Sylvain Cherkaoui Cosmos/Dokters Sonder Grense
Passasiers wat tussen Suid-Afrika en ebola-geteisterde lande in Wes-Afrika wil reis, moet toestemming van die departement van gesondheid versoek, het die Suid-Afrikaanse Lugdiens (SAL) gesê.
Tlali Tlali, woordvoerder van SAL, sê dit is 'n nuwe prosedure wat ingestel is.
Hy sê die maatreël is ingestel na 'n onlangse besluit deur die kabinet. "Die regering het reisigers aangeraai om nie na Liberië, Guinee of Sierra Leone te reis indien dit nie noodsaaklik is nie. Wanneer dit egter noodsaaklik is, moet daar toestemming gekry word van die relevante owerhede."
Tlali sê daar moet toestemming versoek word van die nasionale departement van gesondheid. "Alle versoeke moet aan die direkteur-generaal van gesondheid gerig word." Hy sê die versoeke kan per e-pos aan Frew Benson gerig word by [email protected] of [email protected]
Tlali sê reisigers moet al hul persoonlik besonderhede, besonderhede van naasbestaandes en redes vir die reis verskaf. Hy sê reisigers moet ook 'n vraelys invul en saam hul versoek deurstuur.